《摸鱼儿》
明代·林鸿

记虹桥、少年游冶，无限雨情云绪。金鞍几度归来晚，香靥笑迎朱户。

肠断处，是半醉微醒，灯暗宵深语。闲愁几许！恰一似吴蚕，茧缠丝裹，撩乱万千缕。

别离易，淡月乱鸦啼曙，泪痕红袖沾污。深怀遥想何年了，空寄锦囊佳句。

春欲去，恨不把长绳，系日留春住。相思最苦！纵说不销魂，衷肠铁石，涕泗也如雨。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。